**Приложение № 1 към чл. 16**

|  |
| --- |
| Формуляр за частична предварителна оценка на въздействието\*(Приложете към формуляра допълнителна информация/документи) |
| **Институция: МТИТС** | **Нормативен акт: Закон за изменение и допълнение на Закона за електронните съобщения** |
| **За включване в законодателната/****оперативната програма на Министерския съвет за периода: 1 януари – 30 юни 2020 г.** |  |
| **Контакт за въпроси:** Лъчезар Василев – началник на отдел „Развитие на електронните съобщения“, дирекция „Съобщения“ | **Телефон:** 02**/**9409272 |
| **1. Дефиниране на проблема:** Законът за електронните съобщения (ЗЕС) урежда обществените отношения, свързани с осъществяване на електронни съобщения. Основните цели на ЗЕС са да се създават необходимите условия за развитие на конкуренцията при осъществяване на електронни съобщения; да се подпомогне развитието на вътрешния пазар на електронни съобщения; да се подкрепят интересите на гражданите.През последните няколко години ролята на сектора на електронните съобщения като основен двигател на цифровата икономика значително се увеличи. Секторът трябва да допринесе за задоволяване на нарастващото търсене на потребителите и социално-икономическите нужди от по-високи скорости, и да реагира на нарастващата конкуренция на компании предлагащи сходни услуги, базирани на интернет. Европейската регулаторна рамка цели насърчаване на инвестициите в мрежи с много голям капацитет с оглед изключителната им важност за постигане на устойчив икономически растеж в условията на цифровизация на икономиката. Това от своя страна не трябва да уврежда конкурентната среда и интересите на крайните потребители. Проведените на европейско ниво обществени консултации, прегледът на настоящата регулаторна рамка в областта на електронните съобщения и непрекъснатият диалог със заинтересованите страни помогнаха за идентифицирането на пречките за неограничена свързаност чрез повсеместна фиксирана и мобилна инфраструктура с много голям капацитет за цифров единен пазар; годността на европейската регулаторна рамка за справяне с бързите пазарни и технологични промени; различията в прилаганите регулации в сектора, които затрудняват формирането на истински единен пазар и водещи до ненужни административни тежести. Общата цел на планираните промени е подобряване на законодателната уредба за ограничаване на административната тежест и подобряване на регулаторната среда за бизнеса.*1*.*1. Кратко опишете проблема и причините за неговото възникване. Посочете аргументите, които обосновават нормативната промяна.*Европейската регулаторна рамка в областта на електронните съобщения от 2002 г. беше въведена в условия, при които либерализацията на пазара беше осъществена наскоро, историческите оператори все още имаха много висок пазарен дял в традиционните телефонни услуги, а развитието на интернет и широколентовите мрежи все още беше в ранен етап и телекомуникационният сектор до голяма степен разчиташе на медни мрежи, за да предлага своите услуги. В прегледа на регулаторната рамка на Европейския съюз в областта на електронните съобщения през 2009 г. беше поставен акцент върху насърчаването на ефективни инвестиции и иновации и бе отделено специално внимание на разгръщането на инфраструктура за разполагане на мрежи за достъп от ново поколение. Прегледът през 2009 г. също имаше за цел да укрепи вътрешния пазар чрез засилване на институционалното устройство и редица права на крайния потребител. Оттогава секторът на електронните съобщения се разви и ролята му на основен инструмент за развитие на цифровата икономика значително нарасна. Делът на общия обем на пазара на обществени електронни съобщения в обема на БВП на Република България за 2018 г. възлиза на 2,4%. Потребителите и предприятията все повече разчитат на услуги за достъп до данни и интернет, вместо на традиционните телефонни и други съобщителни услуги. Услугите за пренос на данни и/или достъп до интернет заемат 34,4% от общия обем на пазара през 2018 г. При относителния дял на приходите от този пазарен сегмент в структурата на пазара се наблюдава устойчива тенденция на нарастване спрямо предходните години на фона на противоположната тенденция на намаляване на относителния дял на гласовите телефонни услуги. Тази еволюция, от една страна доведе до нови пазарни играчи, които се конкурират с традиционните телекомуникационни оператори (напр. доставчици на услуги, предлагащи голямо разнообразие от приложения и услуги, включително съобщителни услуги в интернет, т.н. Over-the-Top (OTT)), а от друга страна се увеличи търсенето на висококачествена фиксирана и безжична свързаност с увеличаването на броя и популярността на онлайн услугите за съдържание, като информационни облачни услуги, интернет на нещата (IoT), комуникация машина-машина (M2M) и т.н. Електронните съобщителни мрежи също се развиват, като основните промени включват: преход към мрежи, базирани на интернет протокол (IP); възможности, предоставени от нови и подобрени мрежови инфраструктури, които могат да осигурят практически неограничен капацитет за предаване, предлаган от оптични мрежи; конвергенция на фиксирани и мобилни мрежи и предлагане на пакетни оферти за услуги на крайните потребители, независимо от тяхното местоположение или използвано крайно устройство; въвеждане на иновативни подходи за управление на мрежите и по-специално софтуерно определени мрежи и виртуализация на мрежовите функции. Тези промени в използването на мрежите изправиха настоящите регулаторни правила пред нови предизвикателства, които могат да нараснат в средносрочен и дългосрочен план.Специфичните цели на европейската регулаторна рамка - насърчаване на конкуренцията, реализиране на единния пазар и защита на интересите на потребителите - остават валидни както преди, с по-голямо значение за целта на единния пазар. Свързаността се очертава като основна движеща сила за цифровото общество и икономика, подкрепена от технологичните промени и развиващите се потребности на потребителите и пазара. Следователно има широко призната необходимост от адаптиране на настоящата политика и регулаторни инструменти за по-нататъшно подпомагане на разгръщането на инфраструктурата и нарастващите нужди с оглед на структурното развитие на сектора.Макар специфичните цели на рамката (конкуренция, единен пазар и защита на потребителите) да остават непроменени от прегледа през 2009 г., целите от последното изменение на европейската регулаторна рамка включват и привеждането на управлението на спектъра в съответствие с изискванията на пазара, за да се реализира пълният му потенциал за новаторски услуги. Това прави регулирането на достъпа по-предвидимо, като същевременно добавя специален акцент върху инвестициите в мрежи с много голям капацитет и гарантира по-добре правата на потребителите.Постиженията на рамката в защитата на интересите на потребителите са важни в решаването на определени специфични за сектора въпроси. Но също така е ясно, че не всички правила за защита на интересите на потребителите все още са подходящи за целта в контекста на технологичното, пазарното и законодателното развитие и може да се постигне допълнително опростяване. По отношение на специфични области на регулиране, регулирането на достъпа осигури условия за ефективна конкуренция, макар повече на ниво услуги, отколкото на ниво мрежа. Въпреки, че се инвестира в мрежи с много голям капацитет, те не се разгръщат с необходимите темпове за задоволяване на бъдещите нужди за свързаност. Въздействието на настоящата регулация на радиочестотния спектър върху конкуренцията и резултатите от единния пазар, което е с преки последици за потребителите по отношение на наличието на иновативни и достъпни услуги, е поставено под въпрос. За да се подпомогне ефективно свободното движение на стоки, услуги и хора в Европейския съюз, следва да се осигури възможност за използване на някои национални негеографски номера, извън територията на съответната държава. Въпреки че правилата за универсална услуга са ефективни, е необходим преглед на нейните специфични компоненти. По същия начин, за да останат ефективни правилата за защита на потребителите, те трябва да бъдат преразгледани, за да се въведат адекватни хоризонтални правила и да се защити интересът на крайния потребител в светлината на развитието на пазара и технологиите (напр. увеличаване на използването на предоставените електронни съобщителни услуги по отношение на достъпа до интернет). Що се отнася до правилата за сигурност на мрежите и услугите, тяхното приемане допринесе за подобряване на ситуацията, но въздействието им остава неравномерно поради съответния обхват и определения на националните разпоредби за прилагане.Определени бяха няколко области за намаляване на административната тежест при запазване на ефективността на разпоредбите. Нивото на сложност на регулирането на достъпа се счита в повечето случаи за необходимо, за да се гарантира, че регулацията, засягаща директно операторите е годна за целта и не е излишно обременителна. Това се отнася по-специално за „стабилни“ пазари, където могат да се предвидят опростени процедури, без да се засяга качеството на регулацията. В подобен смисъл може да се постави под въпрос, въз основа на реалния опит в прилагането, дали много кратките цикли на пазарни анализи са наистина необходими. Постигането на по-голяма регулаторна съгласуваност в области като изисквания за радиочестотен спектър или разрешения може освен това да намали административната тежест.В резултат на всичко посочено по-горе в периода 2015-2018 г. се извърши втори преглед на европейската регулаторна рамка в областта на електронните съобщения. Действието на петте директиви, които бяха част от съществуващата регулаторна рамка за електронни съобщителни мрежи и услуги – директиви 2002/19/ЕО, 2002/20/ЕО, 2002/21/ЕО и 2002/22/ЕО, както и Директива 2002/58/ЕО, бяха предмет на периодичен преглед от страна на Европейската комисия, по-специално с оглед определяне на нуждата от изменения в съответствие с технологичните и пазарните промени. Конвергенцията на секторите на електронните съобщения, медиите и информационните технологии доведе до извода, че всички електронни съобщителни мрежи и услуги следва да бъдат обхванати доколкото е възможно от единен Европейски кодекс за електронните съобщения, установен с една единствена директива, като същата не обхваща съдържанието на услугите, предоставяни по електронни съобщителни мрежи, ползващи електронни съобщителни услуги, като например разпространяваното радио- и телевизионно съдържание, финансовите услуги и някои услуги на информационното общество.В края на 2018 г. се прие цялостен набор от нови правила на ЕС за сектора на електронните съобщения за насърчаване на бързото разгръщане на 5G и други мрежови технологии от следващо поколение в целия ЕС, за стимулиране на иновации и за укрепване на защитата на потребителите в областта на електронните съобщения. Европейският кодекс за електронни съобщения е елемент на значителна реформа, на усилията на ЕС за осигуряване на много високо качество на фиксираната и мобилната свързаност за всички, което се счита за ключов фактор за конкурентоспособна икономика и за модерно приобщаващо цифрово общество.Директива (EС) 2018/1972 (Европейски кодекс за електронни съобщения) изисква държавите членки на ЕС да приемат и публикуват до 21 декември 2020 г. законовите, подзаконовите и административните разпоредби, необходими за да се съобрази действащото национално законодателство с новата регулаторна рамка на ЕС в областта на електронните съобщения. Държавите членки на ЕС също така имат задължение да уведомят Европейската комисия за текста на тези мерки.Новият Европейски кодекс за електронни съобщения е от особена важност за развитието на телекомуникационния сектор. Той установява хармонизирана рамка за регулиране на електронните съобщителни мрежи и услуги, прилежащите съоръжения и услуги, определя задачите на националните регулаторни органи и на другите компетентни органи и процедурите за осигуряване на хармонизирано прилагане на регулаторната рамка в ЕС, както и система за предупреждение на населението за тежки извънредни ситуации и бедствия.В Кодекса са включени мерки за насърчаване на конкуренцията и за стимулиране на инвестициите в мрежи с много голям капацитет и в 5G мрежи. Той обхваща области като подобряване на координацията и своевременното разпределение и предоставяне на радиочестотния спектър, инвестиционна предвидимост в райони, в които няма търговски интерес, чрез възможност за картографиране на инвестиционните планове, достъп на операторите до мрежите, условия за съвместно инвестиране и симетрично регулиране на всички доставчици на мрежови услуги в специфични ситуации.Новите правила ще допринесат за по-добра защита на потребителите – ще улеснят и ускорят преносимостта на номерата и смяната на доставчиците на услугата достъп до интернет и ще осигурят по-добра защита при ползване на пакетни услуги. Правилата за защита на потребителите вече ще се прилагат и за услуги, предоставяни по интернет, като приложения за обмен на съобщения. Подходящият и финансово приемлив широколентов достъп ще бъде включен в обхвата на универсалната услуга, която трябва да бъде достъпна за всички потребители, независимо от тяхното местоположение или доходи. Лицата с увреждания следва да имат равнопоставен достъп до интернет, което включва равнопоставеност и по отношение на договорната информация.След успешното въвеждане на „112“ като единен европейски номер за спешни повиквания и въз основа на положителния опит в някои страни, всички държави членки на ЕС ще трябва да гарантират, че когато са налице системи за предупреждение на населението, предупрежденията се предават от доставчиците на мобилни междуличностни съобщителни услуги с номера до всички засегнати крайни ползватели. Тези системи ще осигурят изпращане на съобщения към мобилните телефони на засегнатите в случаи на предстоящи или настъпили сериозни извънредни ситуации в съответен географски район. Срокът за въвеждане на такива системи е до средата на 2021 г.Развитието на спътниковите комуникации, както на световно, така и на национално ниво, налагат преразглеждане на разпоредбите в ЗЕС, касаещи осигуряването на условия за развитие на спътниковите услуги в Република България. Настоящите правила не предвиждат ясни и конкретни разпоредби, които да определят правилата за подаването на заявки за координиране на допълнителни и нови спътникови системи на геостационарна орбита, включващи вземането на решение за подаване на такива заявки, реда за тяхното заплащане съгласно Решение 482 на Съвета на Международния съюз по далекосъобщения, предоставянето на радиочестотен спектър за нови/допълнителни спътникови системи на геостационарна орбита, както и за спътникови системи на негеостационарна орбита. В правната уредба по ЗЕС се наблюдава и известно противоречие с някои от основните принципи на комплексното административно обслужване и изискванията на Административнопроцесуалният кодекс (АПК), Закона за ограничаване на административното регулиране и административния контрол върху стопанската дейност (ЗОАРАКСД) и Закона за електронното управление (ЗЕУ), което води до необосновано изискване гражданите и бизнесът да предоставят информация и документи, които вече са налични в администрацията.*1.2. Опишете какви са проблемите в прилагането на съществуващото законодателство или възникналите обстоятелства, които налагат приемането на ново законодателство. Посочете възможно ли е проблемът да се реши в рамките на съществуващото законодателство чрез промяна в организацията на работа и/или чрез въвеждане на нови технологични възможности (например съвместни инспекции между няколко органа и др.).*Традиционният телекомуникационен сектор е под все по-голям натиск да обслужва нарастващото търсене на потребителите за свързаност и пренос на големи обеми от данни, да предвижда бъдещо търсене и социално-икономически нужди и да реагира на нови конкуренти, предлагащи услуги, базирани на интернет. Тези аспекти са важни, тъй като инвестициите в мрежи се превръщат в инструмент за повишаване на производителността не само в телекомуникационния сектор. В тази връзка ЕК определи три взаимосвързани проблема, които трябва да бъдат решени:- Пречките за неограничена свързаност, базирана на повсеместна инфраструктура с много голям капацитет за фиксирани и мобилни широколентови услуги: слабо покритие и разгръщане на мрежи с много голям капацитет, незадоволителни предложения за свързаност в целия ЕС за бизнеса и липса на своевременно и подходящо управление на спектъра.- Регулаторна рамка, която не е годна за бързи пазарни и технологични промени: несъответствия между права и задължения за предоставяне на еквивалентни услуги, пропуски в защитата на потребителите в някои области и съществуващи бариери за смяна на доставчика, на пазар, който все повече се характеризира с пакетни оферти.- Регулаторен излишък, неефективност и липса на съгласуваност в единния пазар, ненужна административна тежест и високи разходи за съответствие.Европейската регулаторна рамка вече не отговаряше на бързите пазарни и технологични промени, променящи начина на комуникация на гражданите и бизнеса и се наложи адаптиране на настоящите правила към тези промени. В този аспект има няколко основни проблема свързани с:* Несигурност относно правата и задълженията за предоставяне на еквивалентни услуги

Отчетено е, че т.нар. OTT оператори не са обект на специфични за сектора права и задължения, дори когато техните услуги се използват от крайните потребители за покриване на същите или подобни комуникационни нужди, както традиционните електронни съобщителни услуги. Те предоставят услугите си под формата на приложения, осъществявани през услугата за достъп до интернет и като цяло не са предмет на действащите правила. Някои от тези OTT услуги използват телефонни номера и поради тази причина може да се счита, че попадат в рамката, но въпросът се оспорва и фактически правилата на рамката не са приложени към тях. Традиционните електронни съобщителни услуги обаче очевидно попадат в обхвата на регулаторната рамка, тъй като неоспоримо изпълняват определението на „електронни съобщителни услуги“. Електронните съобщителни услуги обхващат комуникационните услуги на доставчици, които носят отговорност за предаването на сигнали през съответната електронна съобщителна мрежа от и към крайните потребители. Отговорността означава, че доставчикът на услуги трябва да има определена степен на контрол върху предаването на сигналите. Операторите на традиционните електронни съобщителни услуги обикновено също притежават и управляват основната мрежа или части от нея, което впоследствие ги поставя в „контролираща“ позиция. И обратно, доставчиците на OTT услуги обикновено не притежават или не експлоатират мрежова инфраструктура и по принцип не могат да контролират преноса на сигнали, тъй като предоставят услугите си чрез интернет. * Пропуски в защитата на потребителите в някои области

Специфичните за сектора правила за защита на крайните потребители допълват общата защита на потребителите и целят високо ниво на защита на потребителите в сектора на електронните съобщения. Тези специфични за сектора правила обхващат конкретни области като преддоговорна и договорна информация, прозрачност, качество на обслужване, продължителност и подновяване на договора, преносимост на номерата и смяна на доставчика на услугата достъп до интернет, поверителност и сигурност и достъп до номера за спешни случаи. Правилата относно договорите, преносимостта на номерата и смяната на доставчик на услугата достъп до интернет спомагат за създаване на по-добра конкуренция на пазара на електронни съобщения. Те гарантират, че потребителите извличат максимални ползи от конкурентен пазар: от правилната покупка до лесното и бързо преминаване към други доставчици, когато желаят. По този начин тези правила засилиха конкуренцията и понижиха цените, повишиха качеството и стимулираха иновациите в услугите и търговските оферти. Доброто и надеждно качество на услугата е от особено значение за достъпа до интернет, чрез който много съобщителни услуги се предоставят на потребителите. Това се отразява в нарастващото внимание, което потребителите обръщат на фактори, различни от цената, когато се абонират за услуга за достъп до интернет. По-конкретно след цената, двата фактора, които потребителите вземат предвид за своето решение за покупка, са максималната скорост на изтегляне и качване на информация и максималният обем данни, които могат да бъдат използвани.По същия начин, все повече потребители възприемат, че възможността за преносимост на номер е важно средство, което биха искали да използват и за други компоненти на съобщителните услуги, като имейли, снимки и съдържание, съхранявано онлайн от доставчика на съобщителни услуги.* Правила, негодни за прехвърляне на пакетни услуги

Развитието на технологиите насърчи сближаването на различни технологии и услуги, което позволява предоставянето на услуги на крайните потребители под формата на пакети. Бързото преминаване към пакетни оферти донесе значителни ползи за потребителите по отношение на удобството и цената; това обаче се отрази и на пазарната структура и пазарното поведение и създаде повече прозрачност, съпоставимост, но и проблеми със смяната на доставчика, което създава по-дългосрочни рискове за конкуренцията по отношение на цените и качеството на услугата.Пакетите включват няколко различни услуги, продавани заедно като един план: разговори през фиксирана мрежа, интернет достъп, мобилни услуги и телевизия. Част от пакета може да бъде и крайното устройство. Целта на доставчиците е да увеличат средните приходи на потребител чрез увеличаване на броя на абонаментите, продадени на клиентите, и да осигурят лоялност на клиентите.* Ненужна административна тежест

Принципът на по-доброто регулиране се отнася до регулирането, само когато е необходимо и пропорционално. Идентифицират се няколко области, в които административната тежест може да бъде намалена, без да се компрометира - в някои случаи дори да се подобри - ефективността на разпоредбите.Регулирането на достъпа е област, в която би могло да се осъществи определено ниво на опростяване по отношение на процесите, регулаторната намеса или значението на продуктите за достъп за защита на конкуренцията, без това да компрометира постигнатите резултати. Настоящата регулаторна рамка предполага значителен интензитет на регулаторна намеса като се има предвид например необходимостта от извършване и консултиране на анализи на пазара на всеки 3 години, както и сложността на регулирането на предварителните условия за предоставяне на значителен брой различни продукти за достъп въз основа на такива анализи, по-специално, тъй като може да се изискват няколко продукта за достъп за всеки регулиран пазар. Въз основа на натрупания практически опит в прилагането се установи, че настоящите цикли на прегледите на пазара са ненужно кратки и че удължаването им би увеличило регулаторната сигурност и би намалило административната тежест за националните регулаторни органи, ЕК, както и за участниците на пазара. Правилата за универсална услуга могат да бъдат преразгледани с оглед на тяхната ефективност и намаляващата значимост на някои от елементите. Съществува възможност за премахване на някои и добавяне на нови компоненти на универсалната услуга, с оглед развитието на пазара и технологиите и промените в търсенето на потребителите.Друга целева област ще бъде премахването на определени мерки за защита на потребителите, които са адекватно обхванати от друго хоризонтално законодателство. Може да се постигне опростяване, като се премахнат припокриващи се разпоредби, което може да доведе до намаляване на специфичните за сектора правила до онези области, където те все още са оправдани. В областта на безжичните комуникации осигуряването на условия за по-облекчено използване на радиочестотен спектър в някои случаи може да даде възможност на ползвателите да получат достъп до спектър по бърз, открит и не скъп начин. Това от своя страна би насърчило иновациите и конкуренцията в областта на електронните съобщения. Споделеният достъп до спектър вероятно ще играе все по-важна роля за задоволяване на това нарастващо търсене, като по този начин ще има увеличена нужда от гъвкав достъп до радиочестотния спектър. Създаването на по-добри условия за хармонизирано и съгласувано ползване на радиочестотния спектър на територията на Европейския съюз ще доведе до осигуряване на регулаторна предвидимост по отношение на инвестициите и преодоляване на разпокъсаността на националните пазари.За въвеждането на 5G мрежи в Република България, е необходимо да се определят по-малко и по-опростени правила за тяхното изграждане, с които да се насърчат инвестиции във фиксирана и безжична инфраструктура, с оглед да се даде възможност за трансгранични услуги и осигуряване на единния европейски пазар.В националното законодателство не са предвидени разпоредби, регламентиращи предоставянето на радиочестотен спектър за нови/допълнителни спътникови системи на геостационарна орбита, както и разпоредби за предоставяне за ползване на радиочестотен спектър от спътникови системи на негеостационарна орбита.От всичко посочено става ясно, че разпоредбите на съществуващата европейска регулаторна рамка трябваше да се преразгледат и съответно изменят, за да отговорят на новите предизвикателства. В резултат на това е необходима и съответна актуализация на националните правила, не само защото това е наше задължение, като държава членка на ЕС, но и за да се вземат предвид новите пазарни и технологични тенденции в сектора, като се изготвят регулаторни правила, подходящи за бъдещето развитие и същевременно достатъчно устойчиви, за да гарантират предсказуемост за бизнеса, доколкото инвестициите в сектора са в значителен размер и изискват дълъг период за възвръщане.При приемането на ЗОАРАКСД изрично е предвидено, че в шестмесечния период от обнародване до влизане в сила на същия, Министерският съвет, другите административни органи, както и органите на местното самоуправление следва да предприемат действия съобразно своята компетентност за внасянето на промени във всички заварени подзаконови нормативни актове, чиито разпоредби противоречат на този закон и не са издадени в изпълнение на друг закон. ЗЕС не е приведен в съответствие със специалните закони – АПК и ЗОАРАКСД. Наличието на противоречие между нормативните актове автоматично води до прилагането на по-тежките изисквания по отношение на гражданите и организациите от страна на специализираната администрация. Всяка администрация предоставя своите административни услуги относително самостоятелно, като се позовава изключително на специалните нормативни и/или устройствени актове, уреждащи нейната дейност и правомощия. Нормативни актове, уреждащи общи правила и принципи, на практика се прилагат само при изрично позоваване на същите от страна засегнатите лица, респ. в случаите на атакуване или друг вид контрол върху издадените актове, респ. предоставените услуги от страна на отговорната администрация. АПК и ЗОАРАКСД уреждат общите правила за комплексното административно обслужване. *1.3. Посочете дали са извършени последващи оценки на нормативния акт, или анализи за изпълнението на политиката и какви са резултатите от тях?* Не |
| **2. Цели:**Основните цели са свързани с осигуряване предоставянето на съвременни и качествени електронни съобщителни услуги на населението и бизнеса, чрез създаване на условия за развитие на пазар на електронните съобщителни мрежи и услуги като част от вътрешния пазар в ЕС, водещ до разгръщането и използването на мрежи с много голям капацитет, предоставяне на услуги от пето поколение, които ще дадат тласък на автоматизирането на процесите и развитието на свързаните и автономни устройства, ефективна и устойчива конкуренция, оперативна съвместимост на електронните съобщителни услуги, достъпност, избор, сигурност на мрежите и услугите, и предимства за крайните ползватели, включително равностоен достъп до услугите на хората с увреждания.Основна мярка за постигане на тези цели е въвеждането на разпоредбите на новата европейска регулаторна рамка в областта на електронните съобщения - Директива (EС) 2018/1972 (Европейски кодекс за електронни съобщения) в националното законодателство посредством Закон за изменение и допълнение на Закона за електронните съобщения.Европейският кодекс за електронни съобщения е от особена важност за развитието на телекомуникационния сектор. Той установява хармонизирана рамка за регулиране на електронните съобщителни мрежи и услуги, прилежащите съоръжения и услуги, определя задачите на националните регулаторни органи и на другите компетентни органи и процедурите за осигуряване на хармонизирано прилагане на регулаторната рамка в ЕС, както и система за предупреждение на населението за тежки извънредни ситуации и бедствия.В Кодекса са включени мерки за насърчаване на конкуренцията и за стимулиране на инвестициите в мрежи с много голям капацитет и на 5G мрежите. Той обхваща области като подобряване на координацията и своевременното разпределение и предоставяне на радиочестотен спектър, инвестиционна предвидимост в райони, в които няма търговски интерес, чрез възможност за картографиране на инвестиционните планове, достъп на операторите до мрежите, условия за съвместно инвестиране и симетрично регулиране на всички доставчици на мрежови услуги в специфични ситуации.Новите правила ще допринесат за по-добра защита на потребителите – ще улеснят смяната на доставчици и ще осигурят по-добра защита при ползване на пакетни услуги. Правилата за защита на потребителите вече ще се прилагат и за услуги, предоставяни по интернет, като приложения за обмен на съобщения. Ще бъдат преразгледани услугите, попадащи в обхвата на универсалната услуга, която трябва да бъде достъпна за всички потребители, независимо от тяхното местоположение или доходи. Тенденциите в потребителското търсене и развитието на пазара налагат в обхвата на универсалната услуга да бъде включен подходящ и финансово приемлив широколентов достъп. Лицата с увреждания следва да имат равнопоставен достъп до интернет, което включва равнопоставеност и по отношение на договорната информация.След успешното въвеждане на „112” като единен европейски номер за спешни повиквания и въз основа на положителния опит в някои страни, всички държави членки на ЕС ще трябва да гарантират, че когато са налице системи за предупреждение на населението, предупрежденията се предават от доставчиците на мобилни междуличностни съобщителни услуги с номера до всички засегнати крайни ползватели. Тези системи ще осигурят изпращане съобщения към мобилните телефони на засегнатите в случаи предстоящи или настъпили сериозни извънредни ситуации в съответен географски район . Срокът за въвеждане на такива системи е до средата на 2021 г.С въвеждането на нови правила, свързани с разрешаване ползването на радиочестотния спектър като въвеждане на първоначален срок не по-кратък от 15 години с възможност за удължаване до 20 години за ползване на хармонизиран радиочестотен спектър за безжични широколентови услуги се цели да се осигури предвидимост по отношение на условията за инвестиции в инфраструктура, която се основава на използването на този радиочестотен спектър.С оглед гарантиране на ефективното и ефикасно използване на радиочестотния спектър, постигане на безжично широколентово покритие на територията на страната и населението с връзка с високо качество и скорост, покритие по основните транспортни трасета, както и насърчаване на конкуренцията и избягване на нарушенията, се въвеждат нови условия за удължаване на срока на разрешенията за ползване на хармонизиран радиочестотен спектър и на разрешения за ползване на хармонизиран радиочестотен спектър за безжични широколентови услуги.Облекчаване на условията за използване на радиочестотния спектър е една от целите на предложението за изменение и допълнение на ЗЕС. В проекта са въведени разпоредби, които дават възможност радиочестотен спектър, който към настоящия момент се използва след издаване на разрешение, да се използва въз основа ва регистрационен режим. По този начин ще се осигури по бърз достъп до честотен ресурс и ще се намали административната тежест.Крайната цел е, като се отчита фактът, че развитието на електронните съобщения определя облика на обществото и бизнес средата и е от съществено значение за насърчаването на иновациите, стимулирането на икономическия растеж и улесняването на ежедневната дейност на гражданите, администрациите и бизнеса, секторът да стане двигател за цифровата икономика и цифровото общество и да генерира положителни промени в осъществяването на стопанската дейност във всички останали отрасли на икономиката.За да се оползотвори реално потенциалът на електронните съобщения, да се извлекат максимални ползи за всички и да се гарантира устойчивото развитие на сектора, трябва да продължат усилията за намиране на необходимия баланс между интересите на всички заинтересовани страни, като това може да се постигне чрез осигуряването на правна стабилност и добре функционираща, предвидима и последователна регулаторна среда.Основните резултати от въвеждането в националното законодателство на изискванията на новата регулаторна рамка за установяване на Европейски кодекс за електронни съобщения се очаква да са свързани с:* осигуряване на по-ефективно, ефикасно и координирано използване на радиочестотния спектър;
* развитие на пазара на електронните съобщения;
* поддържане на условия за ефективна конкуренция;
* създаване на условия за изграждане и развитие на мрежи с много голям капацитет, както и изграждане на 5G мрежи;
* насърчаване на прилагането на стандарти и технически спецификации на европейски и международни организации;
* подобряване на защитата на интересите на гражданите и правата на крайните ползватели, включително на хората с увреждания;
* поддържане на сигурността на електронните съобщителни мрежи и услуги.

Високото ниво на амбиция, което се преследва е свързано и с факта, че цифровите технологии навлизат все повече във всички сектори на икономиката и обществото и традиционните отношения във физическия свят до голяма степен се характеризират с цифрово измерение. Мащабът и скоростта на промените създават широки възможности за иновации, растеж и работни места. Поради това ефективно функциониращият цифров единен пазар е един от основните приоритети в ЕС.Цифровият единен пазар трябва да се основава на надеждни, високоскоростни и достъпни електронни съобщителни мрежи и услуги за потребителите, като се гарантира високото ниво на защита на правата на потребителите на електронни съобщителни услуги и същевременно се насърчават иновациите. Това изисква последователна и координирана държавна политика за създаването на подходящи условия за успешно разгръщане на цифровите мрежи и услуги от ново поколение и постигането на устойчиво развитие на един силен, конкурентоспособен и динамичен сектор на електронните съобщения. Координирането и регистрирането на радиочестоти и радиочестотни ленти за нови и допълнителни спътникови системи и редът на заплащане на такси, определени с международен акт да се извършва в съответствие с подзаконов нормативен акт, приет от Комисията за регулиране на съобщенията. В проекта се предвижда международното регистриране на радиочестоти и радиочестотни ленти и съоръженията, които ги използват да се извършва от Комисията за регулиране на съобщенията.Посочените цели съответстват на стратегическите цели за насърчаване развитието на ефективна конкуренция при предоставяне на електронните съобщителни услуги.Може да се обобщи, че общата цел на оценяваната политика е подобряване на законодателната уредба с оглед на ограничаване на административната тежест при осъществяване на административното регулиране и при предоставяне на административни и обществени услуги за гражданите и бизнеса, отразяване на технологичните и пазарни промени и създаване на предсказуема регулаторна среда в областта на електронните съобщения.По отношение намаляването на административната тежест и отразяване измененията в АПК, конкретните цели са свързани със спецификите на оценяваната политика – съгласно ЗЕС, и с резултатите от провеждането на оценяваната политика, както следва**:** Въвеждане на принципите на комплексното административно обслужване и служебното начало като стандарт при предоставянето на административни услуги в областта на електронните съобщения, както и при осъществяване на административното регулиране в оценяваната област, което да подобри ефективността на същите; Намаляване на административната тежест върху гражданите и организациите и повишаване на авторитета на администрацията в областта на електронните съобщения, както и на останалите участници – лица, осъществяващи публични функции, организации, предоставящи обществени услуги, органите на съдебната власт; Осигуряване на единство и непротиворечивост на специалната правна уредбата с общите нормативни актове, регулиращи комплексното административно обслужване по отношение на всички етапи и участници в процесите.*Посочете целите, които си поставя нормативната промяна, по конкретен и измерим начин и график, ако е приложимо, за тяхното постигане. Съответстват ли целите на действащата стратегическа рамка?* |
| **3. Идентифициране на заинтересованите страни:** 1. **Министерство на транспорта, информационните технологии и съобщенията.** Министърът на транспорта, информационните технологии и съобщенията е специализиран орган на изпълнителната власт, който провежда държавната политика в областта на електронните съобщения и в областта на информационното общество. 2. **Комисията за регулиране на съобщенията** – изпълнява функциите по регулиране и контрол при осъществяването на електронните съобщения в Република България.3. **Държавна агенция „Национална сигурност“**.Дирекция „Технически операции“ на ДАНС регистрира радиосъоръжения и/или крайни електронни съобщителни устройства, включващи хардуерни приспособления към съоръженията или крайните устройства за криптографиране на електронни съобщения и използващи криптографски ключ с дължина, по-голяма от 56 бита, които се произвеждат или внасят в Република България.4. **Предприятията, предоставящи електронни съобщителни мрежи и услуги.** Това са всички участници, които предлагат услуги и мрежи на пазара и дейността им е пряко зависима от регулаторната рамка.Лица, вписани в Публичния регистър на предприятията, уведомили комисията за намеренията си да осъществяват обществени електронни съобщения (чл. 33, ал. 1, т. 1 от ЗЕС) – 1 123 бр. Лица, вписани в Публичен регистър на предприятията, които имат разрешения за ползване на индивидуално определен ограничен ресурс - радиочестотен спектър (чл. 33, ал .1, т. 2 от ЗЕС) – 691 бр. Лица, вписани в Публичния регистър на предприятията, които имат разрешения за ползване на индивидуално определен ограничен ресурс - позиция на геостационарна орбита (чл. 33, ал. 1, т. 2 от ЗЕС) – 2 бр. В подразделите на този регистър са вписани, както следва:В регистъра на предприятията, които имат разрешение за предоставяне на позиция на геостационарната орбита, определена за РБ - BUL02000 – 1 лице;В регистъра на предприятията, които имат разрешение за предоставяне на интегрираната мобилна спътникова система – 2 бр.В регистъра на предприятията, които имат разрешение за предоставяне на позиция на геостационарната орбита, определена за РБ - BUL00000– 1 бр.Лица, вписани в Публичен регистър на предприятията, които имат разрешения за ползване на индивидуално определен ограничен ресурс - номера (чл.33, ал.1, т.2 от ЗЕС) – 28 бр. Лица, вписани в Публичен регистър на предприятията със значително въздействие върху съответния пазар (чл. 33, ал. 1, т. 3 от ЗЕС) – 28 бр. Лица, вписани в регистър на радиосъоръжения и/или крайни електронни съобщителни устройства, включващи хардуерни приспособления към съоръженията или крайните устройства за криптографиране на електронни съобщения и използващи криптографски ключ с дължина, по-голяма от 56 бита, воден от ДАНС на основание чл. 274, ал. 3 от ЗЕС – 12 бр*.*  5. **Потребителите и ползвателите на електронни съобщителни услуги.***Посочете всички потенциални засегнати и заинтересовани страни, върху които предложението ще окаже пряко или косвено въздействие (бизнес в дадена област/всички предприемачи, неправителствени организации, граждани/техни представители, държавни органи, др.).* |
| **4. Варианти на действие:** **1. Вариант 0 - Не се предприемат действия.**При този вариант не се предвижда предприемането на промени в настоящата нормативна уредбата на регулирането на електронните съобщения предвидена в ЗЕС. Този вариант предполага запазване на съществуващата нормативна уредба и ненамеса в обществените отношения, попадащи в сферата на действие на оценяваната политика.С оглед изискванията за прогнозиране по какъв начин би се развила текущата ситуация и как биха се повлияли идентифицираните проблеми, ако не бъдат предприети мерки за разрешаването им, следва да бъдат взети предвид направените по-долу изводи и заключения.Вариантът, запазващ статуквото, следва да се разгледа в контекста на провежданата обща национална политика в областта на електронните съобщения.Ако не се предприемат никакви действия, на първо място Република България, като държава членка на ЕС няма да изпълни задължението си да въведе в националното законодателство изискванията на Директива (EС) 2018/1972 на Европейския парламент и на Съвета от 11 декември 2018 г. за установяване на Европейски кодекс за електронни съобщения, което ще доведе до стартиране на наказателна процедура срещу страната ни и налагане на сериозни санкции. На следващо място, няма да се подобрят условията за разгръщане на мрежи с много голям капацитет, като не се: въведат по-предвидими правила за съвместни инвестиции и насърчаване споделянето на риска; няма да се насърчи устойчива конкуренция в полза на потребителите, с регулаторен акцент върху реалните проблемни места, като окабеляване в сградите; няма да се въведе специфичен регулаторен режим за операторите на мрежи за достъп само на едро. Друг негативен аспект от невъвеждането на европейската регулаторна рамка ще бъде свързан с управлението на радиочестотния спектър и по-специално с невъзможността да се насърчат допълнително инвестициите, по-специално в 5G мрежи, за които следва да се осигури на операторите регулаторна предвидимост в рамките на период от най-малко 15 години относно предоставянето на радиочестотен спектър за безжичен широколентов достъп, включително въз основа на по-добра координация на планираните назначения на радиочестотния спектър. В случай, че не бъдат въведени разпоредби, определящи радиочестотен спектър, който към настоящия момент се използва след издаване на разрешение, да се използва въз основа на регистрационен режим няма да се постигне целта за облекчаване на условията за използване на радиочестотния спектър, осигуряване на бърз достъп до честотен ресурс и намаляване на административната тежест за регулатора и предприятията.Особено негативни ще бъдат последствията за крайните потребители и ползватели. По отношение на универсалната услуга, няма да бъде въведено изискването за включването в обхвата й на подходящ и финансово приемлив достъп до интернет (за услуги като електронно правителство, онлайн банкиране или видео разговори), така че да бъде достъпен за всички потребители, независимо от тяхното местоположение или доходи. По отношение на услугите и правилата за защита на крайните ползватели, няма да могат да се извличат ползи от по-строгите правила за защита на интересите на потребителите, които трябва да улеснят смяната на доставчика на услуги, включително чрез правила за компенсации. Няма да се повиши и защитата на правата на потребителите и ползвателите, които ползват пакетни услуги. Няма да се подобри прозрачността на тарифите и да се улесни възможността да се сравняват договорните оферти. Няма да се гарантира, че крайните ползватели са защитени в еднаква степен, независимо от вида съобщителни услуги, които ползват (традиционни - разговори, SMS или уеб базирани услуги - Skype, WhatsApp и др.). По отношение на спешните повиквания,няма да се повиши защитата на гражданите в извънредни ситуации, включително по отношение на определянето на по-точно местоположение на викащия при повиквания към единния европейски номер за спешни повиквания „112”, разширяването на спешните комуникации с текстови съобщения и видео разговори и внедряването на система за предаване на предупреждения на населението за извънредни ситуации и бедствия към мобилни телефони.Не на последно място няма да се въведат предвидените мерки за намаляване на административната тежест и като цяло няма да се осъществи плавно надграждане на съществуващите правила, с което да се отговори по-адекватно на новите тенденции на пазара, технологичното развитие и потребностите на потребителите. Националният регулаторен орган няма да разполага с необходимите му механизми и правомощия за по-ефективен контрол върху пазара, което ще рефлектира върху механизмите за защита на правата и интересите на потребителите на тези услуги. При този вариант няма да има ясни и конкретни правила, свързани с международното координиране и регистриране на спътниковите системи и мрежи, които да са в съответствие с развитието на нови спътникови мрежи и технологии в световен мащаб. Това ще възпрепятства развитието на спътниковия отрасъл в Република България, което ще доведе до пропуснати потенциални ползи за българската държава.Запазването на статуквото не би довело до повишаване на качеството, ефективността и удовлетвореността на гражданите и бизнеса от административното регулиране и административното обслужване, нито до по-висока степен на цифровизация на процесите. Напротив, запазването на настоящите разпоредби на ЗЕС би възпрепятствало осъществяването на планираните цели. Идентифицираните проблеми са свързани именно с действащата регулаторна рамка, установена в ЗЕС, и затова е напълно логично, че нейното запазване не би могло да доведе до разрешаване на проблемите. Вариантът, запазващ статуквото, следва да се разгледа в контекста на провежданата обща национална политика за подобряване качеството на административното обслужване, намаляване на административната тежест за субектите – адресати на регулаторни режими и получатели на административни услуги, и електронизация на процесите по предоставяне на административни услуги. Изключването на електронните съобщения от обхвата на планираните промени съществено би затруднило осъществяването на описаната цялостна трансформация на модела на административно обслужване, насочена към подобряване качеството на административното обслужване, намаляване на административната тежест и цифровизация на процесите. **Всичко изложено налага категоричния извод, че идентифицираните проблеми в правната рамка на електронните съобщения не могат да бъдат преодолени чрез запазване на настоящата правна уредба. Следователно, Вариант 0 следва да бъде отхвърлен.****2. Вариант 1 - Приемане на Закон за изменение и допълнение на Закона за електронните съобщения.**Вариант 1 се предлага в отговор на направената констатация, че проблемите в оценяваната политика имат регулаторен характер. Посоченият Вариант 1 предлага разрешаване на идентифицираните проблеми чрез усъвършенстване на съществуващата към момента правна уредба. Република България, като държава членка на ЕС ще изпълни задължението си да въведе в националното законодателство изискванията на Директива (EС) 2018/1972 на Европейския парламент и на Съвета от 11 декември 2018 г. за установяване на Европейски кодекс за електронни съобщения. С приемането на проекта ще се въведат последователни и координирани регулаторни правила за създаването на подходящи условия за успешно разгръщане на цифровите мрежи и услуги и постигането на устойчиво развитие на силен, конкурентоспособен и динамичен сектор на електронните съобщения, както и подготовката за възможностите и предизвикателствата на гигабитовото общество.Ще се подобрят условията за разгръщане на мрежи с много голям капацитет, като се: въведат по-предвидими правила за съвместни инвестиции и насърчаване на споделянето на риска; насърчи устойчива конкуренция в полза на потребителите, с регулаторен акцент върху реалните проблемни места, като окабеляване в сградите; въведе специфичен регулаторен режим за операторите на мрежи за достъп само на едро. Предвиждат се и облекчени условия за разполагане на точките за безжичен достъп с малък обхват (т. нар. малки клетки) във връзка с разгръщане 5G мрежите.Ще се подобри управлението на радиочестотния спектър и ще се създадат условия за насърчаване на инвестициите, по-специално в 5G мрежи, за които ще се осигури на операторите регулаторна предвидимост в рамките на период от най-малко 15 години относно предоставянето на радиочестотен спектър за безжичен широколентов достъп, включително въз основа на по-добра координация на планираните назначения на радиочестотния спектър.Въвеждането на разпоредби, определящи радиочестотен спектър, който към настоящия момент се използва след издаване на разрешение, да се използва въз основа на регистрационен режим ще облекчи условията за използване на радиочестотния спектър, ще осигури по-бърз достъп до честотен ресурс и намаляване на административната тежест за регулатора и предприятията. Тези разпоредби не възлагат нови функции на Комисията за регулиране на съобщенията, като тяхното изпълнението ще се извършава с наличния експертен потенциал. Въвеждането на регистрационния режим ще доведе до необходимостта от разработването на допълнителна платформа за заявяване и предоставяне на права на ползване на радиочестотен спектър, за което ще са необходими финансови средства за разработването и въвеждането на такава платформа. Ще се въведе изискването за включване в обхвата на универсалната услуга на подходящ и финансово приемлив достъп до интернет (за услуги като електронно правителство, онлайн банкиране или видео разговори), така че да бъде достъпен за всички потребители, независимо от тяхното местоположение или доходи. По отношение на услугите и правилата за защита на крайните ползватели, те ще могат да се възползват от по-строгите правила за защита на интересите на потребителите, които ще улеснят смяната на доставчика на услуги, включително чрез правила за компенсации. Ще се повиши и защитата на правата на потребителите и ползвателите, които ползват пакетни услуги. Ще се подобри прозрачността на тарифите и ще се улесни възможността да се сравняват договорните оферти. Ще се гарантира, че крайните ползватели са защитени в еднаква степен, независимо от вида съобщителни услуги, които ползват (традиционни - разговори, SMS или уеб базирани услуги - Skype, WhatsApp и др.). По отношение на спешните повиквания*,* ще се повиши защитата на гражданите в извънредни ситуации, включително по отношение на определянето на по-точно местоположение на викащия при повиквания към единния европейски номер за спешни повиквания „112”, разширяването на спешните комуникации с текстови съобщения и видео разговори и внедряването на система за предаване на предупреждения на населението за извънредни ситуации и бедствия към мобилни телефони.Не на последно място, ще се въведат мерките, предвидени за намаляване на административната тежест и като цяло ще се осъществи плавно надграждане на съществуващите правила, с което ще се отговори по-адекватно на новите тенденции на пазара, технологичното развитие и потребностите на потребителите. Националният регулаторен орган ще разполага с необходимите му механизми и правомощия за по-ефективен контрол върху пазара, което ще рефлектира положително върху механизмите за защита на правата и интересите на потребителите на тези услуги.Регулаторът ще получи възможност да приеме съответни правила за минималните изисквания за сигурност на обществените електронни съобщителни мрежи и услуги и методи за управление на риска за тяхната сигурност. Същите ще допринесат за последователното прилагане на мерките за управление на риска за сигурността и за гарантиране на ниво на сигурност на мрежите и услугите, съответстващо на установените рискове. Технологичното развитие в сектора, въвеждането на нови софтуерно дефинирани мрежи и бъдещото разгръщане на 5G водят до необходимостта да бъдат налагани по-строги изисквания по отношение на мерките за сигурност.С новите географски проучвания за разгръщането на мрежите се създават условия за това регулаторната намеса да бъде ефективна и да се насочи към областите, в които е необходима. КРС ще провежда географски проучвания за актуалното географско покритие на широколентовите електронни съобщителни мрежи по вид и скорост, резултатите от които ще подпомогнат и други компетентни органи в извършваната от тях дейност. Посочените проучвания допълнително ще насърчат разгръщането на мрежи с много голям капацитет - на база събраната информация и прогноза на КРС за покритието на широколентовите мрежи МТИТС ще може да определя съответните райони без разгърнати и планирани мрежи с много голям капацитет, за които МТИТС или самата КРС ще могат да поканят предприятията и държавните и общински органи да обявят намерението си за разгръщане на мрежи с много голям капацитет. При този вариант ще се въведат ясни и конкретни правила, свързани с международното координиране и регистриране на спътниковите системи и мрежи, които да са отговарят на развитието на нови спътникови мрежи и технологии в световен мащаб. Това ще доведе до успешното развитие на този отрасъл в Република България, което от своя страна ще увеличи икономическите и политическите ползи за държавата. Ще се създадат предпоставки за развитието на спътниковите системи на негеостационарна орбита.**Препоръчваме вариант 1, защото с него се постигат описаните по-горе цели и желани ефекти.***Идентифицирайте основните регулаторни и нерегулаторни възможни варианти на действие от страна на държавата, включително варианта „без действие“.* |
| **5. Негативни въздействия:** **Не се предприемат действия:****1. Негативно въздействие върху потребителите и ползвателите на съобщителни услуги -** редица правила, залегнали в новата рамка, засилващи правата на потребителите и въвеждането на нови такива, породени от променящите се пазарни и технологични тенденции и свързани с повишаващите се нужди от електронни съобщителни услуги няма да бъдат въведени, което ще окаже пряко негативно влияние на потребителите на тези услуги. Няма да се модернизира режимът на универсалната услуга чрез: включване на широколентовия достъп до интернет в обхвата на универсалната услуга; премахване от обхвата й на обществените телефонни апарати, телефонните указатели и справочните услуги.Ще бъде пропусната възможността да се засилят изискванията, засягащи правата на крайните ползватели, предвид най-добрите практики в държавите членки на ЕС - по-добра защита в области, в които общите правила за защита на потребителите не отговарят на специфичните за сектора нужди; опростяване или частично заличаване на някои разпоредби от ЗЕС относно договорите; въвеждане на изискване операторите да предоставят и резюме на договора, в което да са дадени основните клаузи от договора с крайния потребител; възможността за потребителя да контролира разходите си, както и средства за сравняване на цени и качество на услугите. За да се гарантира, че смяната на доставчика и пренасянето на номера се извършват в рамките на провидените срокове, трябва да се приемат мерки (пропорционални на продължителността на закъснението при изпълнението на договора) – крайните ползватели да бъдат компенсирани от доставчиците по лесен и навременен начин в случаите, когато договорът между доставчика и крайния ползвател не е спазен. Няма да се въведе изискване, всички задължения по отношение на крайните ползватели, приложими за определена електронна съобщителна услуга, когато се предоставя или продава като самостоятелна, да са приложими и когато тя е част от пакет с поне една услуга за достъп до интернет или обществена междуличностна съобщителна услуга с номер.Особено проблемно може да се окаже невъвеждането на задължениедоставчиците на междуличностни съобщителни услуги с номера да осигуряват надежден и прецизен достъп до службите за спешно реагиране. Ще липсва и национално право във връзка с предаването на предупреждения за населението за непосредствени или настъпили тежки извънредни ситуации и бедствия посредством електронни съобщителни услуги. **2. Негативно въздействие върху Република България** - неизпълнението на ангажиментите на Република България като държава членка на ЕС, ако не бъдат предприети предлаганите законодателни действия, в т.ч. не се гарантира адекватно финансиране, необходимо за изпълнение на заложените задачи на националния регулатор ще доведе до стартиране на наказателна процедура от страна на ЕК за неприлагане на правото на ЕС.**3.** **Негативно въздействие върху бизнеса –** няма да се реализират едни отосновните изменения в регулаторната рамка, свързани със стимулиране на бизнеса и конкуренцията в следните направления: създаване на стимули за разгръщане на мрежи с много голям капацитет, които да отговорят на нарастващото търсене; по-добро управление на радиочестотния спектър, което да осигури повече ресурс за бизнеса и повече гъвкавост при неговото ползване; опростяване на регулаторните режими и административните процедури; осигуряване на равнопоставено третиране на телекомуникационните оператори с навлизащите на пазара оператори, които предлагат сходни услуги, базирани на интернет; постигане на плавно надграждане на вече съществуващите правила и тяхното осъвременяване, като същевременно се осигури така нужната за бизнеса предсказуемост на правилата и устойчивост на законодателната рамка и др.**4. Негативно въздействие върху Националният регулаторен орган -** съществува опасност да не се предоставят необходимите механизми и правомощия на регулатора за по-ефективен контрол върху пазара, което ще рефлектира върху механизмите за защита на правата и интересите на потребителите на тези услуги.Регулаторът няма да има възможността да провежда географски проучвания за покритието на електронните съобщителни мрежи по вид и скорост. Липсата на правомощия за приемане на съответни правила за минималните изисквания за сигурност и методи за управление на риска може да доведе до невъзможност да се осъществява ефективен контрол на последователното прилагане на мерките за сигурност. Освен това в случай, че не се осигури допълнителен финансов и човешки ресурс за КРС, ще бъде възпрепятствано изпълнението на заложените цели, в т.ч. създаването и поддържането на регистри, които ще се ползват от всички държавни органи с контролни и надзорни функции, бизнеса и гражданите. *Опишете качествено (при възможност – и количествено) всички значителни потенциални икономически, социални, екологични и други негативни въздействия за всеки един от вариантите, в т.ч. разходи (негативни въздействия) за идентифицираните заинтересовани страни в резултат на предприемане на действията. Пояснете кои разходи (негативни въздействия) се очаква да бъдат второстепенни и кои да са значителни.* |
| **6. Положителни въздействия:** **1. Върху потребителите на съобщителни услуги:** гарантира се въвеждане на новите правила, залегнали в европейската регулаторната рамка, за засилване правата на потребителите и въвеждането на нови такива, породени от променящите се пазарни и технологични тенденции и свързани с повишаващите се нужди от електронни съобщителни услуги. Ще се модернизира режимът на универсалната услуга, чрез: включване на широколентовия достъп до интернет в обхвата на универсалната услуга, като той няма да се определя на основата на минимална скорост, а на базата на възможността да се използват определени онлайн услуги (предлага се минимален набор от 11 услуги); премахване от обхвата й на обществените телефонни апарати, телефонните указатели и справочните услуги.Ще се засилят изискванията, засягащи правата на крайните ползватели, предвид най-добрите практики в държавите членки на ЕС - по-добра защита в области, в които общите правила за защита на потребителите не отговарят на специфичните за сектора нужди; опростяване или частично заличаване на някои разпоредби от ЗЕС относно договорите; въвеждане на изискване операторите да предоставят и резюме на договора, в което да са дадени основните клаузи от договора с крайния потребител; възможността за потребителя да контролира разходите си, както и средства за сравняване на цени и качество на услугите. За да се гарантира, че смяната на доставчика и пренасянето на номера се извършват в рамките на предвидените срокове, трябва да се приемат мерки (пропорционални на продължителността на закъснението при изпълнението на договора) – крайните ползватели да бъдат компенсирани от доставчиците по лесен и навременен начин в случаите, когато договорът между доставчика и крайния ползвател не е спазен. Следва да се въведе и ново изискване, всички задължения по отношение на крайните ползватели, приложими за определена електронна съобщителна услуга, когато се предоставя или продава като самостоятелна да са приложими и когато тя е част от пакет с поне една услуга за достъп до интернет или обществена междуличностна съобщителна услуга с номер.Ще се въведе и задължениедоставчиците на междуличностни съобщителни услуги с номера да осигуряват надежден и прецизен достъп до службите за спешно реагиране, както и да предават предупреждения за населението за непосредствени или настъпили тежки извънредни ситуации и бедствия. **2. Върху Република България** - Република България ще изпълни задълженията си като държава членка на ЕС за въвеждане изискванията на правото на ЕС в националното законодателство.**3.** **Върху бизнеса –** въвеждане на правила за: създаване на стимули за разгръщане на мрежи с много голям капацитет, които да отговорят на нарастващото търсене; по-добро управление на радиочестотния спектър, което да осигури повече ресурс за бизнеса и повече гъвкавост при неговото ползване; опростяване на регулаторните режими и административните процедури; осигуряване на равнопоставено третиране на телекомуникационните оператори с навлизащите на пазара оператори, които предлагат сходни услуги, базирани на интернет; постигане на плавно надграждане на вече съществуващите правила и тяхното осъвременяване, като същевременно се осигури така нужната за бизнеса предсказуемост на правилата и устойчивост на законодателната рамка и др.**4. Върху Националният регулаторен орган –** предоставят се необходимият инструментариум и правомощия на националния регулаторен орган за осъществяване на по-ефективен контрол върху пазара, което ще рефлектира върху механизмите за защита на правата и интересите на потребителите на тези услуги.Регулаторът ще има възможността да провежда географски проучвания за покритието на електронните съобщителни мрежи по вид и скорост, резултатите от които ще подпомогнат Комисията за регулиране на съобщенията и други компетентни органи в извършваната от тях дейност. Комисията ще получи съответните правомощия предварително да определи изискванията по отношение на техническите и организационни мерки за сигурност, които ще осигурят последващия контрол за прилагането им. Ще се осигури необходимия допълнителен финансов и човешки ресурс за регулатора, който да гарантира изпълнението на заложените цели, в т.ч. създаването и поддържането на регистри, които ще се ползват от всички държавни органи с контролни и надзорни функции, бизнеса и гражданите. *Опишете качествено (при възможност – и количествено) всички значителни потенциални икономически, социални, екологични и други ползи за идентифицираните заинтересовани страни за всеки един от вариантите в резултат на предприемане на действията. Посочете как очакваните ползи кореспондират с формулираните цели.* |
| **7. Потенциални рискове:** Не са идентифицирани конкретни рискове при реализирането на Вариант 1 „Приемане на Закон за изменение и допълнение на Закона за електронните съобщения“ от т. 4 на настоящата частична оценка.*Посочете възможните рискове от приемането на нормативната промяна, включително възникване на съдебни спорове.* |
| **8.1. Административната тежест за физическите и юридическите лица:**☐ Ще се повишиX Ще се намали**8.2. Създават ли се нови регулаторни режими? Засягат ли се съществуващи режими и услуги?**X Не☐ ДаС новата регулаторна рамка се създават по-облекчени условия при ползването на радиочестотния спектър и се намалява административната тежест за регулатора и предприятията. В проекта са въведени разпоредби, които дават възможност радиочестотен спектър, който към настоящия момент се използва след издаване на разрешение, да се използва въз основа на регистрационен режим, което ще доведе до облекчаване на процедурите. |
| **9. Създават ли се нови регистри?** ☐ НеX Да - С предложенията изменения и допълнения на Закона за електронните съобщения се създава нов регистър на лицата, които са регистрирани за ползване на радиочестотен спектър.*Когато отговорът е „да“, посочете колко и кои са те*  |
| **10. Как въздейства актът върху микро-, малките и средните предприятия (МСП)?**Х Актът засяга пряко МСП – част от предвижданите правила пряко засягат МСП, като им дават повече гаранции за защита при преговори, участие в съвместни инвестиции и равнопоставено третиране.☐ Актът не засяга МСП☐ Няма ефект |
| **11. Проектът на нормативен акт изисква ли цялостна оценка на въздействието?**☐ ДаХ Не |
| **12. Обществени консултации:** Проектът на закон ще бъде публикуван на Портала за обществени консултации (<http://www.strategy.bg/PublicConsultation>), съгласно чл. 26 от ЗНА, както и на интернет страницата на Министерството на транспорта, информационните технологии и съобщенията ([www.mtitc.bg](http://www.mtitc.bg)). Срокът на обществената консултация е 30 дни.За част от разпоредбите са проведени обществени консултации: <http://www.strategy.bg/PublicConsultations/View.aspx?lang=bg-BG&Id=4813><http://www.strategy.bg/PublicConsultations/View.aspx?lang=bg-BG&Id=4404>*Обобщете най-важните въпроси за консултации в случай на извършване на цялостна оценка на въздействието или за обществените консултации по чл. 26 от Закона за нормативните актове. Посочете индикативен график за тяхното провеждане и видовете консултационни процедури.* |
| **13. Приемането на нормативния акт произтича ли от правото на Европейския съюз?**Х Да☐ НеИзискванията на правото на ЕС са посредством Директива (EС) 2018/1972 на Европейския парламент и на Съвета от 11 декември 2018 г. за установяване на Европейски кодекс за електронни съобщения (ОВ, L 321/36 от 17 декември 2018 г.). Държавите членки на ЕС следва да въведат изискванията на директивата до 21 декември 2020 г. в националните си законодателства.Оценката на въздействието на Директива (EС) 2018/1972 е налична на сайта на ЕК: <https://ec.europa.eu/digital-single-market/en/news/proposed-directive-establishing-european-electronic-communications-code>*Моля посочете изискванията на правото на Европейския съюз, включително информацията по т. 8.1 и 8.2, дали е извършена оценка на въздействието на ниво Европейски съюз, и я приложете (или посочете връзка към източник)* |
| **14. Име, длъжност, дата и подпис на директора на дирекцията, отговорна за изработването на нормативния акт:****Име и длъжност: Димитър Димитров, директор на дирекция „Съобщения“****Дата:** **Подпис:** |

Дата:

13 март 2020 г.